Paîs Basc: proibide la consultazion domandade dal guvier de CAB
Il Tribunâl Costituzionâl spagnûl al à proibît la consultazion popolâr che il guvier de Comunitât Autonome Basche al voleve davuelzi ai 25 di Otubar di chest an par domandâ ai citadins se a jerin dacuardi che i partîts bascs a tachassin un procès di negoziazion par rivâ a di un acuardi sul esercizi dal dirit di decidi dal popul basc, e cu la fin des azions armadis di ETA. Daûr di cheste decision a saressin massime dôs resons, che a son stadis rindudis publichis ai 11 di Setembar. La prime si riferìs ai contignûts de consultazion: cun di fat, pal orghin judiziari plui alt dal stât spagnûl, nol esist un sogjet clamât “popul basc” titolâr di un dirit di decidi in stât di jessi esercitât. Un dirit di cheste fate, al dîs il TC, al volarès dî vê une sovranitât plene che, invezit, daûr de Costituzion i spiete dome al popul spagnûl. Daûr de sentence, il popul basc nol à dirit di tratâ i siei rapuarts istituzionâi cul stât spagnûl suntun plan di avualiance cul stes stât. Denant di chest resonament, duncje, la consultazion, volude massime dal president dal guvier de CAB Juan José Ibarretxe, e ven judicade anticostituzionâl. Dut câs, di là dai contignûts des domandis che si voleve proponi ai citadins, pal TC spagnûl il probleme al è bielzà tal mani, ven a dî te consultazion stesse. Cun di fat, si dîs te sentence, la pussibilitât di davuelzi dai referendums i spiete dome che al stât spagnûl. La CAB, duncje, no varès nissun dirit di imbastî un referendum, ancje se lu presente cul non di consultazion popolâr.
A front di cheste sentence, il guvier de CAB, come che al veve za anticipât cuant che si veve capît cuale che e sarès stade la decision dal tribunâl, al à invidât i citadins e i sogjets politics e associatîfs bascs a denunciâ la sentence denant dal Tribunâl european dai dirits umans. I partîts spagnoliscj – o sei socialiscj (PSOE / PSE) e popolârs (PP) – a àn, invezit, invidât Ibarretxe e i partîts che lu poin a lassâ pierdi e a no straçâ altri timp suntune cuestion che par lôr e jere za finide inmò prime di partî. Il progjet de consultazion popolâr proponude di Ibarretxe al jere stât criticât ancje de çampe indipendentiste basche che e va dilunc a bati sul fat che nol è pussibil inviâ nissun procès di autodeterminazion nazionâl dentri de suaze costituzionâl spagnole.
Font: Gara, 02 e 12/09/08
fur_Latn fur_Latn fur_Latn oci_Latn